b'\n_START_ARTICLE_\nGrad Bo\xc5\xa1tanj (Sawenstein)\n_START_SECTION_\nZgodovina\n_START_PARAGRAPH_\nZgrajen je bil verjetno \xc5\xbee v 12. stol. na prazgodovinskem in rimskem obmo\xc4\x8dju, \xc4\x8deprav naletimo na prvo neposredno pisno omembo \xc5\xa1ele leta 1381 kot vest Sawnstain. Grad se posredno omenja \xc5\xbee leta 1197, ko se omenjata Oton in njegov sin Wulfing Bo\xc5\xa1tanjski (Otto et filius Wlvingus de Sowenstein). Gospo\xc5\xa1\xc4\x8dina je bila v srednjem veku kr\xc5\xa1ki fevd, in je izvirala iz posesti savinjskih grofov oziroma rodu Heme Bre\xc5\xa1ko-Seli\xc5\xa1ke. V 14. stol. izumrejo vitezi Sawensteini, zadnji\xc4\x8d omenjeni leta 1330 (Henrik, Pilgrim, Wulfing in Hans). V drugi polovici 14. stol. je Kr\xc5\xa1ka \xc5\xa1kofija izro\xc4\x8dala grad v zajem Celjskim grofom, ki so ga podeljevali v sekundarni fevd ali zastavljali. Leta 1360 so ga posedovali Kacijanerji in nato preko \xc5\xbeenske linije Lambergi. Leta 1515 so ga zavzeli in po\xc5\xa1kodovali uporni kmetje, a je bil kmalu obnovljen. V \xc4\x8dasu upora ga je posedoval Viljem Lamberg. Leta 1650 je polovico gradu posedoval Nikolaj Mrav. Leta 1668, ko je bil grad \xc5\xbee v fazi propadanja je bil lastnik druge polovice gradu Janez Friderik Reffinger.'